Energistyrelsen

Amaliegade 44  
1250 København K

|  |
| --- |
| **Kontor/afdeling**  **Dato**  30. november 2018  **J nr.** 2018-17493  JEL |

**Reservation af arealer på det danske søterritorium til statslige udbud af havvindmølleparker i forbindelse med energiaftalen af 29. juni 2018**

Forligsparterne bag energiaftalen af 29. juni 2018 har besluttet, at der igangsættes en havvindanalyse samt en storstilet screening af det danske søterritorium. Screeningen skal omfatte lokaliteter for op til 10 GW havvind for at sikre et omfattende udvalg af attraktive havvindplaceringer til kommende havmølleparker. Det samlede formål er at udvikle en samlet strategi for udnyttelsen af det danske havvindpotentiale.

I henhold til § 22, stk. 3, nr. 1, i lov om fremme af vedvarende energi kan energi-, forsynings- og klimaministeren udpege områder, som der ikke allerede er meddelt tilladelse til, som derved reserveres til den statslige planlægning for havvind.

Det bestemmes hermed, at en række forundersøgelsesområder i Nordsøen, Østersøen, Kattegat samt de indre danske farvande, som er blevet identificeret i Energistyrelsens havscreeningsarbejde i forbindelse med arbejdet med energiaftalen, reserveres til fremtidige statslige udbud af storskala havmølleparker.

Forundersøgelsesområdernes placering fremgår af vedlagte bilag og er et supplement til de eksisterende arealreservationer for storskala havvindmølleparker.

Denne meddelelse indebærer, at der ikke kan indgives ansøgninger gennem åben dør-ordningen efter VE-lovens regler inden for de udpegede områder.

Der er ikke med denne meddelelse taget stilling til, hvorvidt der kan identificeres og meddeles reservation af yderligere arealer. Hvis arealerne ophæves igen, skal dette offentliggøres.

Jeg skal anmode Energistyrelsen om at sørge for, at denne meddelelse offentliggøres på passende vis.

Med venlig hilsen

Lars Chr. Lilleholt